J-QAF

Program j-QAF, (singkatan kepada Jawi, al-Quran, Bahasa Arab, Fardu Ain), merupakan inisiatif pembelajaran agama Islam untuk sekolah-sekolah di Malaysia. Idea pelaksanaan program J-QAF yang dilontarkan oleh Datuk Seri Abdullah bin Haji Ahmad Badawi pada Disember 2003 adalah untuk memperkasa sistem pengajaran pendidikan Islam di sekolah. Program ini mula dirintis pada April 2004 selepas seminar perancangannya diadakan pada Mac 2004, sebelum dilaksanakan secara penuh pada 2005 oleh Kementerian Pendidikan Malaysia.

 Objektif 
Perkara yang diharapkan melalui pelaksanaan program j-QAF ini ialah murid-murid dapat khatam al-Quran pada tahun enam mereka di sekolah rendah, malah lebih awal daripada itu andai semua pihak bekerja keras dan bekerjasama merealisasikannya. Selain itu, murid-murid dapat berkomunikasi dalam Bahasa Arab terutama aspek komunikasi mudah seharian. 

 Pelaksanaan 
Pengajaran pemulihan tulisan Jawi dilaksanakan dengan inovasi pembelajaran menggunakan pelbagai kaedah seperti permainan, lagu, multimedia dan seumpamanya. Inovasi ini memberikan suntikan semangat untuk anak-anak mempelajari jawi dengan lebih intensif dan menarik.

Sementara pengajaran Iqra dan al-Quran melalui Model Enam Bulan Khatam al-Quran dan instrumen latih tubi tasmi' banyak membantu anak-anak mempelajari al-Quran dengan lebih bersistematik. Kaedah pengajaran Baghdadiah dan Iqra pula diadun cantik melalui gaya Talaqqi Musyafahah mengikut kemampuan murid. Sesi tasmi yang dijalankan adalah peluang untuk guru melakukan semakan terhadap perkembangan murid di samping mencatat dan menilainya di dalam buku rekod yang disediakan. Terdapat juga beberapa buah sekolah yang telah menggunakan kaedah digital dalam perekodan perkembangan murid semasa sesi tasmi.M. Husni; M. Izham Jaya; Danakorn Nincarean; Syifak Izhar Hisham; Mohd. Faizal Ab. Razak (2022-07-21). "Perception and Adoption of Digital Technology in Students' Data Management: A Case Study of Tasmik Program". Mathematical Statistician and Engineering Applications. 71 (3s2): 1422.https://doi.org/10.5281/zenodo.7493959 

Beberapa program tambahan seperti Kem Literasi al-Quran (KLAQ) dilaksanakan bagi membasmi kadar murid yang lemah penguasaan terhadap pembacaan al-Quran manakala kempen kesedaran tambahan seperti Kempen Smart Salam menyuntik semangat cintakan kepada adab Islami sesuai dengan pendekatan Islam Hadhari yang mementingkan aspek akhlak dan moral yang terpuji di dalam membangun ummah.

 Rujukan 

Kategori:Pendidikan Islam di Malaysia
Kategori:Dasar pendidikan di Malaysia
Kategori:Penubuhan 2004 di Malaysia
Kategori:Abdullah Ahmad Badawi